PARKOLÁSI SZABÁLYZAT

érvényes 2024. május 17-től visszavonásig

CE NAPFÉNY HOTEL KFT.

8600 SIÓFOK, MÁRTÍROK ÚTJA 8.

Jelen parkolási szabályzat a CE Napfény Hotel (üzemeltető: CE Napfény Hotel Kft. 8600 Siófok, Mártírok útja 8. Adószám: 25442979-2-14, cégjegyzék szám: 14-09-316054) mint üzemeltető szálloda parkolójára vonatkozóan érvényes, melyet díjfizetés ellenében, a használati feltételek betartása mellett bárki használhat, és a sorompóval lezárt parkolót igénybe vevő ügyfelekre vonatkozik.

Az ügyfél a honlapon és a parkolóban is kifüggesztett szabályzat megismerését és elfogadását ráutaló magatartással, a CE Napfény Hotel Kft. parkolójába történő behajtással ismeri el. A szabályzat érvénessége a parkolójegy ügyfél általi átvételével jön létre. A szabályzat rendelkezéseit a sorompó vonalán történő áthaladás pillanatától kell alkalmazni mindkét félre.

**A parkoló használatára vonatkozó szabályok:**

A parkolót kizárólag a mindenkori hatályos jogszabályokban előírt, a közúti közlekedésben történő részvételhez szükséges érvényes hatósági engedélyekkel ellátott felelősségbiztosítással rendelkező és a biztonságos közlekedésre alkalmas műszaki állapotban lévő gépjárművek vehetik igénybe.

A parkoló területén legfeljebb 5 km/óra sebességgel, az időjárási viszonyoknak megfelelően, a KRESZ szabályainak betartásával kell közlekedni.

A parkolóba történő behajtáskor a parkolóőrnél kell az ügyfélnek jelentkeznie. A jármű rendszáma manuálisan rögzítésre kerül. A behajtáskor a parkolási díj előre fizetendő, mely később kiegészíthető a ténylegesen eltöltött idővel arányosan.

**A parkolót az ügyfél saját kockázatára és felelősségére használhatja.**

A parkoló a hét minden napján, napi 24 órában üzemel. A parkolóba történő behajtás kizárólag akkor nem lehetséges, ha a parkoló megtelt vagy azt egyéb esemény miatt (karbantartás, stb.) az üzemeltető lezárta.

**Forgalmi rend:**

* A parkoló területén a KRESZ szabályai érvényesek. A megengedett legnagyobb sebesség 5 km/h.
* A parkolási szabályzat a sorompó vonalán történő áthaladás pillanatától kötelezőek mindkét félre.
* A parkoló területe kizárólag gépjármű parkolásra szolgál. Parkolni csak a kijelölt helyeken szabad, a közlekedő utakat elzárni tilos. A jármű parkolásakor elegendő helyet kell biztosítani az ajtónyitáshoz a szomszédos járművek részére.
* A gépjárművek lezárt állapotban, a beépített biztonsági berendezések bekapcsolás mellett tárolhatók. Az ügyfél a gépjármű kulcsait magánál tartja, a kulcsok megőrzésére a személyzetnek nincs lehetősége. A kulcsok elvesztéséből eredő károk a járműtulajdonost terhelik.

**Tilos a parkolóban különösen:**

* A forgalmi rend szempontjából a KRESZ szabályainak megszegése,
* A parkoló normál üzemmenetének bármilyen akadályozása
* Díjfizetés nélkül történő kihajtás a parkolóból, vagy ennek megkísérlése
* A parkoló járművek rongálása
* Jármű mosása, szemetelés, alkohol fogyasztása, nyílt láng használata
* A járműben való alvás
* A parkolóban elhelyezett járműben gyerek és kisállat felügyelet nélkül nem maradhat.
* Rendszám nélküli, egyébként üzemképtelen vagy olyan járművet leállítani, amely a közlekedési előírásoknak nem felel meg.

Amennyiben a parkolóban tartózkodó bármely személy megzavarja a parkoló üzemeltetési rendjét, úgy az üzemeltető cég személyzete jogosult őt a parkolóból kiutasítani. Ha a kiutasítás eredménytelen, az üzemeltető cég jogosult bejelentéssel élni az illetékes hatóságok irányába a parkolás rendjét megzavaró személy eltávolíttatása, illetve a parkoló biztonságos üzemmenetét veszélyeztető jármű akár nyilvános helyre történő szállíttatása érdekében a szabálytalanságot előidéző Ügyfél költségére.

**Fizetési feltételek:**

A parkoló használata a szállóvendégek részére díjmentes (szobánként 1 autóra vonatkozóan) érkezés napján 12 órától távozás napján 12 óráig. Előtte/utána minden megkezdett óra 500 Ft/óra.

A parkoló használata nem szállóvendégek részére (1 db autóra, vagy 1 db motorra értendő):

* 500 Ft/óra (minden megkezdett óra)
* Napi jegy: 3 500 Ft (18 óráig megváltható)
* Éjszakás jegy: 2 500 Ft (18 órától váltható meg, reggel 6 óráig)

Az ügyfél a parkolóba történő behajtáskor a parkolóőr részére megadja a parkolóban történő tartózkodás várható időtartamát, mely alapján rendezi a vonatkozó díjat. Amennyiben a tervezettnél tovább használják a parkolót, a különbözet utólag fizetendő a parkolóőrnél. A tervezett időtartamnál kevesebb tartózkodás esetén visszatérítés nincs.

A fizetett összegről a parkolóőr nyugtát ad, az ÁFA-s számlaigényt előre szükséges jelezni. ÁFA-s számlát a CE Napfény Hotel Recepcióján a recepciósok állítanak ki.

A bankkártyás fizetést szintén előre szükséges jelezni, melyről nyugtát nem, de számlát a CE Napfény Hotel Recepcióján állítanak ki a recepciósok.

A parkolási díj 10:00 – 22:00 óra között a sorompónál a parkolóőrnél fizetendő, míg előtte/utána a parkolási díj a recepción fizetendő.

**A CE Napfény Hotel Kft. felelőssége**

A parkolót kizárólag rendeltetésének megfelelően szabad használni. A járművet lezárt állapotban (ablakokat is felhúzva) kell a parkolóban hagyni úgy, hogy az utas, illetve a csomagtér kívülről látható részeiben ne maradjon értéktárgy.

A CE Napfény Hotel Kft. nem vállal felelősséget a járművek és/vagy utasaik sérelmére a Parkoló területén elkövetett, harmadik személyek által okozott károkért.

A CE Napfény Hotel Kft. a vendégek viselkedésére nem tud befolyást gyakorolni. A CE Napfény Hotel Kft. nem felelős harmadik személy magatartásáért, különösen az általa okozott sérülésekért, vandalizmusért, lopásért, betörésért, függetlenül attól, hogy a harmadik fél jogosan vagy jogosulatlanul tartózkodik a parkolóban. Lopásból, gépkocsi feltörésből, harmadik személy egyéb erőszakos cselekményéből eredő esetleges károkat a területileg illetékes rendőrkapitányságnak kell bejelenteni.

**A parkolót mindenki saját kockázatára és felelősségére használhatja. A parkolóban elhelyezett gépjárművekért, benne hagyott tárgyakért, valamint a leeső faágak által okozott károkért a CE Napfény Hotel Kft. semmiféle felelősséget nem vállal.**

A parkolást igénybe vevő köteles az általa más járműben okozott kárt megtéríteni. Az ilyen jellegű eseteket azonnal jelenteni kell a CE Napfény Hotel Kft-nek.

**A szabályzat közzététele**

A szabályzat magyar nyelven készül, mely megtalálható a CE Napfény Hotel honlapján is ([www.cenapfenyhotel.hu](http://www.cenapfenyhotel.hu))

A szabályzat hatályos szövege nyomtatott formában megtekinthető a szálloda recepcióján, valamint a parkolóőrnél is.